Közös álláspont

(1998. május 25.)

amelyet a Tanács az Európai Unióról szóló Szerződés J. 2 cikke alapján fogadott el az emberi jogok, a demokratikus elvek, a jogállamiság és a felelős kormányzás afrikai helyzetéről

(98/350/KKBP)

AZ EURÓPAI UNIÓ TANÁCSA,

tekintettel az Európai Unióról szóló Szerződésre, és különösen annak J.2. cikkére,

mivel az Európai Unióról szóló Szerződés J.1. cikkének (2) bekezdése értelmében a közös kül- és biztonságpolitika egyik célja a demokrácia és a jogállamiság, valamint az emberi jogok és az alapvető szabadságok tiszteletben tartásának fejlesztése és megszilárdítása;

mivel a Tanács és a tagállamoknak a Tanács keretében ülésező képviselői 1991. november 28-án elfogadták az emberi jogokról, a demokráciáról és a fejlődésről szóló állásfoglalást;

mivel az 1995. november 4-én Mauritiuson aláírt megállapodással felülvizsgált, 1989. december 15-én, Loméban aláírt negyedik AKCS-EK egyezmény 4. és 5. cikke alapján az AKCS-EK együttműködés keretében a Közösség és tagállamai által kifejtett tevékenység során figyelembe kell venni az emberi dimenziót, és ez a tevékenység az emberi jogok tiszteletben tartásán, a demokratikus elveken, a jogállamiságon és a felelős kormányzáson alapszik;

mivel az afrikai konfliktusok megelőzéséről és rendezéséről szóló, 1997. június 2-án elfogadott 97/356/KKBP [1] közös álláspont 3. cikke szerint a Tanács tudomásul veszi, hogy az előírt eljárásoknak megfelelően lépéseket tesznek az Európai Közösség és tagállamai erőfeszítéseinek összehangolására az együttműködés fejlesztése és az emberi jogok, a demokrácia, a jogállamiság és a felelős kormányzás támogatása terén;

mivel az emberi jogok egyetemesek, oszthatatlanok, kölcsönösen összefüggenek és lényegileg összekapcsolódnak,

ELFOGADTA EZT A KÖZÖS ÁLLÁSPONTOT:

1. cikk

Az Unió célja, hogy az afrikai országokkal közösen tevékenykedjen az emberi jogok tiszteletben tartása, a demokratikus elvek, a jogállamiság és a felelős kormányzás elősegítése érdekében. Ez a megközelítés alkotja a tagállamok tevékenységének keretét.

Ennek a közös álláspontnak az a célja, hogy hozzájáruljon az Afrikában kifejtett, Unión kívüli tevékenységek egyöntetűségéhez, beleértve a megfelelő politikai válaszokat. Az Unió elismeri, hogy a demokratizálódás egy olyan folyamat, amelyet a nemzetközi közösség – benne az Unió – megfelelő módon támogathat, valamint azt, hogy az elmúlt években számos afrikai ország sikeresen vezetett be olyan reformokat, amelyek elősegítették azt, hogy az egyének jobban éljenek emberi jogaikkal, és folyamodjanak demokratikus eljárásokhoz.

2. cikk

Az Unió teljes mértékben elismeri a szuverén államok jogát ahhoz, hogy történelmüknek, kultúrájuknak, hagyományaiknak, valamint társadalmi és etnikai összetételüknek megfelelően teremtsék meg saját alkotmányos rendjüket, és alakítsák ki közigazgatási szerkezetüket. Ebben az összefüggésben az Unió elkötelezett aziránt, hogy, az alábbi elvek figyelembevételével, ösztönözze és támogassa a folyamatban lévő demokratizálódási folyamatot Afrikában:

a) az emberi jogok védelme (polgári és politikai, valamint szociális, gazdasági és kulturális jogok);

b) az alapvető demokratikus elvek tiszteletben tartása, beleértve:

- a vezetők megválasztásához vagy leváltásához való jog szabad és rendszerinti választásokon,

- a törvényhozó, végrehajtó és bírói hatalmi ágak szétválasztása,

- a szólás, a tájékoztatás, az egyesülés és a politikai szervezkedés szabadságának biztosítása;

c) a jogállamiság, amely lehetővé teszi az állampolgároknak jogaik védelmét, és feltételezi olyan törvényhozó és bírói hatalom létét, amely teljes körűen érvényesíti az emberi jogokat és alapvető szabadságokat, valamint a tisztességes, elérhető és független igazságszolgáltatási rendszert;

d) a felelős kormányzás, beleértve az ország valamennyi erőforrásának átlátható és elszámolható kezelését, a méltányos és fenntartható fejlődés céljából.

3. cikk

a) Az Unió az egyes országokkal kapcsolatos politikájának meghatározása során figyelembe veszi ezen országok kiindulási helyzetét, továbbá a végbemenő változás irányát és ütemét, illetve az adott kormányzat politikai elkötelezettségeit. Az Unió kiemelt prioritást biztosít az emberi jogokat, a demokratikus elveket, a jogállamiságot és a felelős kormányzást ösztönző határozott és konstruktív megközelítésnek.

b) Az Unió a kormányokkal és a civil társadalommal a partnerség és az együttműködés jegyében együtt munkálkodva mérlegeli az olyan afrikai országok támogatásának növelését, amelyekben pozitív változások mentek végbe, és amelyek kormányai kiveszik részüket ezen változások előmozdításában. Amennyiben a változások negatívak, az Unió olyan megfelelő válaszokat mérlegel, amelyek hozzájárulhatnak a fejlemények megváltoztatásához az 1991. november 28-án elfogadott állásfoglalásban meghatározott alapelvek alapján.

4. cikk

A Tanács tudomásul veszi, hogy a Bizottság – adott esetben alkalmas közösségi intézkedésekkel – fel kíván lépni e közös álláspont célkitűzéseinek és prioritásainak elérése érdekében.

5. cikk

Az Unió e közös álláspont végrehajtására kifejtett tevékenységét félévente felülvizsgálják.

6. cikk

Ez a közös álláspont elfogadása napján lép hatályba.

7. cikk

Ezt a közös álláspontot a Hivatalos Lapban ki kell hirdetni.

Kelt Brüsszelben, 1998. május 25-én.

a Tanács részéről

az elnök

R. Cook

[1] HL L 153., 1997.6.11, 1. o.

--------------------------------------------------